ཆང་བཟོ་བའི་ལག་རྩལ་ནི་བོད་རིགས་ཀྱི་ལག་ཤེས་གཞན་དང་འདྲ་བར་བོད་མི་རྣམས་ཀྱིས་ཡུན་རིང་གི་འཚོ་བའི་ལོ་རྒྱུས་ལམ་བུའི་སྟེང་།རིམ་གྱིས་ས་ཁོངས་འདིའི་སྐྱེ་དངོས་སྣ་ཚོགས་ལ་བརྟག་དཔྱད་ཞིབ་འཇུག་བྱས་པ་ལས་གང་དེའི་བྱེད་ནུས་ཤེས་རྟོགས་བྱུང་རྗེས་རང་ཉིད་ཀྱི་རིགས་སྟོབས་ལ་བརྟེན་ནས་དེ་དག་ཕན་ཚུན་སྡེབ་སྦྱོར་བྱས་པ་ལས་རྙེད་པ་ཞིག་ཡིན་གཤིས།དེ་ཡང་བོད་མི་རྣམས་ཀྱིས་མི་ཐོག་ནས་མི་ཐོག་བརྒྱུད་རིམ་གྱིས་ཉམས་མྱོང་གསོག་འཇོག་དང་མཐོང་བ་བརྒྱུད་པའི་ཕྱག་ལེན་ལ་བརྟེན།གཞི་ནས་སྒྲིག་གཞི་ཆ་ཚང་བའི་ཐུན་མོང་མ་ཡིན་པའི་བཟོ་རྩལ་ཞིག་ཏུ་གྲུབ་ཡོད།ཆང་བཟོ་བའི་བརྒྱུད་རིམ་ནི་འདི་ལྟར་ཏེ།ཐོག་མར་ཆང་རྒྱུ་ནས་ཀྱི་མང་ཉུང་སྐྱོགས་ལ་ཚད་འཇལ་བར་བྱེད་པ་དང་།ཆང་རྒྱུའི་ནང་ཡོད་པའི་ས་ཆུང་རྡོ་ཆུང་རྩྭ་སྙིགས་སོགས་སྒྲུག་དགོས།དེ་ནས་ཆུ་ལ་ཐེངས་མང་གཙང་མར་བཀྲུ་བར་བྱེད་པ་དང་།གཙང་བཀྲུས་ཟིན་རྗེས་ཐབ་ཁྲུ་ཞེས་རྫ་ལས་བཟོས་པའི་སྣོད་ཁོག་ནང་བླུགས་ཏེ་དེ་ལ་ཆང་རྒྱུ་ལས་ལྡབ་གཅིག་གིས་མང་བའི་ཆུ་འདེབས་པ་ཡིན།དེའི་རྗེས་ཐབ་ཁྲུ་མེ་ཐབ་ལ་བསྐྱོན་ནས་མ་འཁོལ་བར་མེ་ཤུགས་ཆེ་ཙམ་དང་།འཁོལ་རྗེས་མེའི་ཚ་ངར་རན་པོས་ངང་རིང་གིས་བཙོ་བར་བྱེད།དེ་ལྟར་མ་གར་མ་འཚིག་ཙམ་དང་ཆུ་མེད་སྐམ་ཙམ་གྱི་དུས་ན་ཚོས་ཟིན་པ་ཡིན་པས།མེ་ཐབ་ནས་ཕབ་སྟེ་ཡུད་ཙམ་རིང་རླངས་བསུབ་བརྒྱབ་ནས་འཇོག་པ་དང་།དེའི་རྗེས་ཐབ་སླེ་སྟེ།རེ་ལྡེ་ལས་བཟོས་པའི་ཕྱར་བའི་ནང་དུ་བཀྲམ་ནས་ཚ་རླངས་ཡལ་བར་བྱེད་ཅིང་།དགུན་ཁའི་དུས་སུ་རླངས་ཆེན་ཡལ་མཚམས་སུ་ཕབས་རྩི་འདེབས་པ་དང་།དབྱར་ཁའི་དུས་སུ་རླངས་ཆུང་ཡལ་མཚམས་སུ་ཕབས་རྩི་འདེབས་པ།དེ་ཡང་ཚ་གྲང་ཧ་ཅང་རན་པོ་ཞིག་ཡིན་དགོས།གྲང་དྲགས་ན་བརླན་མར་དུས་ཐོག་ཏུ་མི་ལངས་པར་ཞག་ཉལ་རྒྱག་དགོས་པ་དང་།ཚ་དྲགས་ན་ཆང་ཚ་ཁག་ཏུ་གྱུར་ནས་བཏུང་མི་ཉན་པར་འགྲོ་བས།ཚ་གྲང་རན་པར་དགོས་པ་ཤིན་ཏུ་གཅེས།དེ་མིན་ཕབས་རྩི་དེའང་མང་དྲགས་ན་ཆང་སྐྱུར་མོ་དང་ཁག་པོ་འོངས་ཉེན་ཡོད་པས།མང་ཉུང་རན་ལ་སྙོམས་པར་ལན་གཉིས་ཙམ་འདེབས་པ་ཡིན།ཆང་རྒྱུ་རྣམས་ཐེངས་མང་ཕར་སློག་ཚུར་སློག་དང་ལུག་གི་སོག་རུས་གཅིག་གིས་དཀྲུག་དཀྲུག་བྱས་ནས་ཕབས་རྩི་སྙོམ་བསྲེས་ཀྱིས་རྫ་མའི་ནང་བླུགས་པ་དང་།དེ་མུར་གྲོ་རྩྭའི་གསེབ་བམ་ཡང་ན་མལ་ཐུལ་གྱི་ནང་དུ་ཁ་གཏུམས་ནས་དྲོ་སོབ་སོབ་ཀྱི་ཁྲོད་དུ་བསྙལ་བར་བྱེད།བསྙལ་ནས་ཉིན་གཉིས་གསུམ་ཙམ་འགོར་རྗེས་རྫ་མའི་མཐིལ་ལ་ཆང་ཏོག་ཙམ་བབས་ཤིང་བརླན་མར་རྣམས་མཉེན་པོ་ཆགས་པ་དང་།བརླན་མར་ལངས་པའི་དྲི་བསུང་འཐུལ་བར་བྱེད་པ་ཡིན་པས།དེ་དུས་དེ་ལ་ཆུ་གྲང་མོ་འདེབས་པ་ཡིན།སྤྱིར་ན་ཆང་རྒྱུ་སྐྱོགས་གཉིས་ཡིན་ན།ལན་དང་པོར་ཆུ་སྐྱོགས་གསུམ་ཙམ་དང་ལན་གཉིས་པ་གསུམ་པར་ཆུ་སྐྱོགས་གསུམ་རེ་བཏབ་ནས་བཙགས་ན་ཆང་གར་སླ་འཚམ་པར་འོངས་པ་དང་།དགུན་ཁའི་དུས་སུ་ལན་གཉིས་པ་གསུམ་པར་ཆུ་ཚ་པོ་ཏོག་ཙམ་བསྲེས་ནས་འདེབས་སྲོལ་ཡོད།འོན་ཀྱང་ལན་དང་པོར་ཆུ་གྲང་མོ་ཁོ་ན་ལས་ཚ་པོ་གཏན་ནས་འདེབས་རྒྱུ་མེད་དེ།བརླན་མར་ཚ་པོ་ཡིན་པས་ཚ་པོའི་སྟེང་ཚ་པོ་བཏབ་ན་ཆང་ཚ་ཁག་ཏུ་འགྱུར་ཉེན་ཡོད་པས།ལན་གཅིག་མ་དང་།ལན་གཉིས་མ།ལན་གསུམ་མ་ཞེས་སྤྱིར་ཆང་ལན་གསུམ་འཚག་སྲོལ་ཡོད།